Eenjarige beseer ná skote by graf gevuur wordArgieffoto (Foto: Hansie Linde) ŉ Eenjarige meisie is Saterdag in Pienaar buite Nelspruit deur ŉ dwaalkoeël getref. Sy het omstreeks 12:45 buite haar huis gespeel terwyl ŉ begrafnis by ŉ begraafplaas in die gebied gehou is. “Die gesin se huis is langs die begraafplaas in Thekwane North geleë,” sê Donald Mdhluli, woordvoerder van die polisie. “Geweerskote is glo in die begraafplaas gehoor en oomblikke later het die gesin die meisie hoor huil. Haar ma het na buite gehaas en gesien haar kind bloei.” Sy is met ŉ privaat motor na ŉ nabygeleë kliniek geneem waar personeel bevestig het dat sy ŉ skietwond in haar been opgedoen het. Sy moes vinnig na ŉ hospitaal oorgeplaas word. “Die polisie is in kennis gestel van die voorval en ŉ saak van poging tot moord is aanhangig gemaak. Die polisie in Pienaar het onmiddellik ŉ soektog van stapel gestuur na die verdagtes en doen ŉ beroep op die publiek om enige inligting oor die voorval by CrimeStop aan te meld deur 08600 10111 te skakel.” Lt.genl. Semakaleng Daphney Manamela, provinsiale polisiekommissaris, het die voorval ten sterkste veroordeel dat ŉ onskuldige kind die gevolge moet dra van iemand se roekelose en onwettige gedrag. Sy het ook persone veroordeel wat vuurwapens by begrafnisse gebruik en dink dit is normaal of toelaatbaar.